
			ESTE LIBRO PERTENECE

			Que os camiños de Lunaria
che sexan favorables.
E que, cando cheguen a noite
e o frío, sempre atopes alguén
disposto a loitar xunto a ti.

			Para o meu amigo Joni,
compañeiro de viaxe.

		

	
		
			«Ningunha escuridade dura para sempre. E, mesmo alí, hai estrelas.»

			Os libros de Terramar, Úrsula K. Leguin

			«O único pecado mortal é renderse.»

			El misterio de Salem’s Lot, Stephen King

			Soños lúcidos

			Volvín soñar con ela. Sempre que sucede isto, esperto cos dedos azuis e faragullas de xeo nas pestanas. Se me manexa así meténdose nos meus soños, non sei que pode ocorrer se algunha vez chego a tela cara a cara. Que estou dicindo? Claro que o sei: conxelaría o meu corazón, como fai con todos os que resisten o frío, e eu deixaría de ser eu. Coñezo a mirada baleira das súas vítimas; é coma se non tivesen nada dentro.

			É temida en cada unha das rexións do continente. Por iso se popularizaron as ofrendas. Mandou erixir cinco templos de xeo en cada unha das cinco rexións de Lunaria, como mostra do seu poder. Hai pobos que deixan corazóns de animais ao pé das esculturas que dan a benvida aos templos. Pensan que así respectará as súas rexións e que se librarán da conxelación. Mais ela non anhela corazóns de animais. Non é coma eses vampiros que se alimentaban de ratas ou gando nun intento patético de humanizarse. Estou convencido de que ela considera esas ofrendas unha vulgaridade.

			Antes só dominaba as Terras Boreais, alén da Lagoa do Pranto Eterno; un territorio con temperaturas extremas e demasiadas horas de escuridade. Pero logrou acumular tanto poder que o xeo se foi expandindo coma unha enfermidade. Talvez xa intúas de que se alimenta: necesita corazóns. Ten un exército de guerreiras da Rexión Boreal, co corazón de xeo, que é o mesmo que ter un exército sen escrúpulos. Por iso é tan perigosa, tan temida, tan respectada. Aínda que o respecto que nace do medo sexa, en realidade, un sometemento. Trátase da Fabricante de Invernos. Mais o maior dos meus problemas non é ela. O maior dos meus problemas é que son o fillo primoxénito dun rei que me odia.

			Chámome Kiran, teño dezaseis anos e esta noite soñei unha vez máis coa miña propia morte.

			Capítulo 1

			O balcón do meu dormitorio ten unha vista privilexiada. Desde aí podo contemplar a zona do xardín onde están o bosque de bambú e o estanque. Ademais de carpas e peixes dourados, adoita haber visitantes de distintas especies: anfibios, crustáceos, insectos… Préstolles bastante atención, interésame todo o que ten que ver co mundo animal. Gústame matar o tempo observándoos, malia que isto aquí non estea ben visto. Intento facelo cando creo que ninguén me ve, mais aquí cada muro e cada parede teñen ollos e todos están postos sobre min.

			Levo o apelido «Lobo». A miña obriga é estar sempre en modo combate, en alerta permanente, e non distraerme na contemplación, algo moi mal visto sendo quen son. Porén, iso é xusto o que estou facendo agora: determe a admirar o que ocorre cando o ceo empeza a tinguirse coas cores que anuncian o romper do día. Este é dos poucos momentos en que me podo permitir un luxo así.

			O canto dunha ave que soa de maneira peculiar arríncame da cama dun chimpo. Agarro o arco por instinto e collo unha frecha da alxaba, coma quen repite un xesto gravado no corpo e na mente. Abro con coidado a porta de dobre folla do balcón e escudriño as sombras da alborada, á procura do paxaro.

			—Aí estás –﻿murmuro.

			Descúbroo no chan, abríndose paso entre os talos verdes do bosque de bambú. Tenso a corda do arco e apunto o centro do seu ollo dereito. É unha pantasma da selva, unha ave gris azulada case imposible de avistar en liberdade. Emite unha chamada que pode ser escoitada a unha milla de distancia. Está contactando con outras da súa especie; oxalá soubese o motivo. Móvese con despreocupación, axitando de xeito involuntario as plumas do seu penacho. É a primeira vez que vexo unha así, en plena natureza, fóra das páxinas ilustradas das enciclopedias da biblioteca de palacio.

			Tenso a corda un chisco máis, ata o límite, e conteño a respiración. Sei que, se aparezo con esa captura tan exquisita, gañarei a aprobación do meu pai. Podo imaxinalo alzando o corpo sen vida da pantasma da selva coa frecha aínda cravada: «Ocupeime de que Kiran recibise o adestramento necesario desde ben cativo para desenvolver habilidades dignas do noso apelido. Velaquí unha proba». Tamén sei que esa fachenda sería falsa. Detéstame, pero encántalle presumir.

			Nestes momentos a ave permanece inmóbil e teño o seu ollo perfectamente aliñado coa punta da miña frecha. Que fráxil é agora mesmo e que allea está ao que agarda por ela. Xa é miña.

			—Tres, dous, un…

			No intre exacto de disparar, desvío o arco levemente cara á dereita e a frecha pasa rozando a súa cabeza. A pantasma da selva desaparece axiña entre o bambú; é desas aves raras que se moven con máis axilidade polo chan ca polo aire.

			—Outra vez será –﻿digo, consciente de que iso non ocorrerá xamais.

			Detesto matar criaturas indefensas e máis aínda para compracer o meu pai. Ademais, tanto ten o que eu faga. Nunca estarei á altura do rei de Ainruil, aquel que ten un pacto de non agresión coa Fabricante de Invernos e é un dos maiores defensores do Tratado, a norma suprema que condiciona a miña vida e a de todos os primoxénitos da realeza e da alta aristocracia de Lunaria.

			Visto os pantalóns e a camisa branca coa cabeza vermella de lobo bordada no peito, símbolo de Ainruil. Poño tamén as botas de adestrar, co mesmo emblema cosido nos laterais, collo o arco e a alxaba e diríxome ao comedor.

			A mesa, de madeira maciza, ten unha cabeza de lobo labrada no centro. Sobre ela agárdame o exceso: cuncas de froita, xerras de cristal con zumes de distintas cores, cestas con variedades de pan acabado de facer, manteigas –﻿de búfala, de leite cru, de cabra, de vaca﻿–﻿, marmeladas de cada froita que medra nesta rexión. Iogures, queixos, friames de porco, polo e pavo, delicias de faisán, biscoitos, galletas… e un panal de mel que vai derramando a substancia dourada sobre un gran recipiente de cristal tallado. Todo isto para un almorzo.

			Non levo ben semellante dispendio. Non cando sei que case un terzo da poboación infantil vive en risco de desnutrición. Non cando hai xentes durmindo baixo da Ponte dos Sacrificados, envoltas en mantas raídas, coma se fosen crisálidas. Non cando ter, nas Terras Meridionais, a oportunidade de vivir de xeito digno e ser cidadán de grao cinco –﻿a categoría máis baixa﻿– depende de obter un traballo homologado polo Capitolio. Na actualidade, o Capitolio só concede cincuenta homologacións anuais. Dez por cada rexión das Terras Meridionais.

			A xente mataría por unha décima parte do que hai sobre esta mesa. Con todo isto, unha familia podería alimentarse durante unha semana.

			O persoal de cociña sabe que sempre baixo a almorzar poucos minutos despois de que rompa o día. É así desde que fixen os cinco anos. O primoxénito do rei de Ainruil ten a obriga de erguerse co Sol e deitarse coa Lúa. É o xeito de mostrarlle gratitude e respecto á natureza. Ainruil é a única rexión onde as normas son tan duras; non hai ningún primoxénito en toda Lunaria cun pai tan ríxido. Se puidese escoller, quedaría na cama algo máis da conta os días que non hai adestramento. Ou cando chove e o edredón é coma un fogar. Pero eu non podo escoller case nada. Tampouco a hora á que me levanto. De fondo soa unha carricanta que me fai apertar os puños. É o son que máis detesto.

			Esta mañá o meu pai non está sentado na cabeceira da mesa porque viaxou ao Capitolio para reunirse cos outros catro reis das Terras Meridionais, cos reis das Terras Austrais, Orientais e Occidentais, cos membros das aristocracias con dereito a voto e co presidente do Gran Capitolio e os senadores. É un día crucial. Por iso quen me recibe no comedor é Branca, unha múxara. Son criaturas con corpos femininos e cabeza de ave. Branca ten cabeza de cegoña. As da súa especie son expertas nas artes culinarias e nos coidados. No pasado, as múxaras eran perigosas para os humanos, pero desde a tregua forman parte da nosa comunidade. Igual ca outras criaturas que noutra época eran consideradas bestas.

			Aproveitando a ausencia do meu pai, doulle un bico a Branca a carón do seu peteiro. Pola configuración do seu rostro non pode sorrir, pero eu sei que está sorrindo por dentro.

			—Se o teu pai ou alguén da corte presencia semellante ousadía, vas directo á sala de illamento –﻿advírteme.

			Eu fágolle un xesto coa man restándolle importancia.

			—Aínda que así fose e rematase na sala de illamento, o bico que che dei xa nos pertence. Non nolo poden arrebatar.

			—Es incorrixible! Non debes falar así –﻿rífame, baixando a voz para que ninguén a escoite.

			—Prefires que me converta no que pretende o meu pai? É iso o que desexas para min?

			Ela baixa a cabeza e a punta do seu peteiro roza a madeira da mesa debuxando a palabra «NON», que queda levemente marcada. Pero esa mesa ten máis de cen anos e as marcas que a cobren son tantas que é imperceptible.

			—Pero debes disimular máis, Kiran. O teu irmán…

			—O meu irmán non me interesa. É un monicreque do meu pai, derrétese por compracelo.

			—Mataría por ser ti e por estar no teu lugar.

			—Entón estarei máis atento ao meu pelello. Non vaia ser que nun descoido acabe comigo. Accidentalmente, por suposto –﻿engado, con retranca﻿–﻿. E agora, marcho. Están todos adestrando. Serei o último en chegar e debese ser o primeiro.

			Bebo un vaso de zume, preparo tres bocadillos, gárdoos no meu macuto e devoro unha peza de froita mentres abandono o comedor en dirección a unha das portas laterais do palacio.

			O campo de adestramento é un aberto de tres mil metros cadrados. Ten un campo para practicar tiro con arco e outro para armas de fogo de curto e longo alcance; un circuíto de obstáculos con túneles, muros de escalada e trincheiras para traballar a resistencia cardiovascular, a forza e a axilidade; un ximnasio cunha sala de máquinas de última xeración, sala de pesas e sauna.

			—Que madrugador –﻿comenta Siroco, o meu irmán mediano.

			En realidade é medio irmán. Somos fillos de nais distintas. A súa nai e mais a de Alisia, a nosa irmá pequena, segue viva. O seu nome é Mistral. E, se algo desexa de verdade, é que eu desapareza.

			De toda esa póla familiar só teño boa relación con Ali. Ten nove anos e é a persoa que máis quero. Ata o ano vindeiro non empezará co seu adestramento; a norma de empezar aos cinco anos só é aplicable a min, por ser o primoxénito. Oxalá puidese liberala da carga dos adestramentos. Son un xeito de arrebatarnos a infancia.

			Observo a diana en que Siroco está facendo as prácticas de tiro con arco. Ten dez frechas cravadas, todas demasiado lonxe do centro. Leva aquí un bo anaco, polo menos corenta minutos.

			Deixo o meu macuto sobre un tronco, sen dicir nada. Saúdo de xeito cortés o noso adestrador e colócome diante do meu arco.

			—Vamos, Lobo –﻿sempre me chama polo apelido﻿–﻿. Hora de demostrar o sobrado que vas –﻿encírrame o adestrador, sinalando o reloxo de pulso.

			Por un momento, mentres tenso a corda do arco coa frecha cargada, vexo o centro do ollo da pantasma da selva. Afasto da miña mente esa imaxe, non é o momento. Abstráiome de todo o que me rodea. Baleiro todo. A mirada atenta de Siroco agardando un mal disparo; as luces da alborada anunciando a inminente saída do Sol; a desaprobación do meu adestrador pola miña impuntualidade; o que vai ocorrer hoxe no Gran Capitolio; o perfume do azafrán, traído por unha brisa que pode desviar a traxectoria da frecha; as carricantas que se moven baixo terra advertindo do que vai ocorrer de xeito inminente. Íllome do mundo, constrúo arredor de min unha cápsula imaxinaria onde son inalterable e disparo. Fago diana.

			Non me deteño aí. Lanzo cinco frechas máis, unha tras outra, seguindo un ritmo que eu mesmo marco. Crávanse formando un círculo perfecto arredor da primeira.

			Ninguén me felicita nin eu agardo iso. Siroco ódiame porque son o herdeiro ao trono e non sei disimular a miña falta de interese. O adestrador… é un lobo e ten o corazón conxelado. Non na súa totalidade, pero si o suficiente. Forma parte do pacto de non agresión que existe coa Fabricante de Invernos. Ten ollos e mans dentro das institucións de toda Lunaria para garantir a súa propia seguridade. O adestrador está ao seu servizo. Xamais me faría un cumprido.

			A única persoa que me felicitou algunha vez polos meus progresos e fixo algún comentario sobre as miñas habilidades físicas é Ru, o xefe da Garda Real. Ás veces vénme ver adestrar, non sei moi ben se porque forma parte do seu traballo ou porque é un xeito silencioso de demostrarme que está pendente de min. Imaxino que o primeiro. Colócase a certa distancia e aplaude cando fago un bo tiro, cando supero unha marca persoal… Dáme seguridade telo preto, malia que non falemos demasiado.

			Despois das prácticas de tiro con armas de fogo, xusto antes de empezar co circuíto de obstáculos, temos un descanso de vinte e cinco minutos para comer algo e beber un preparado con sales minerais. O meu irmán comparte ese tempo cos cinco adestradores que traballan con nós. Eu case nunca quedo con eles. Antes poñía escusas, agora xa non. Limítome a desaparecer e logo aparezo de novo. Ninguén sabe a onde vou. Ninguén ten por que sabelo. Quizais Ru si coñeza o meu segredo porque é o único que me presta atención. Se é así, nunca me delatou.

			—Se chegas tarde ao circuíto, serás penalizado –﻿advírteme un dos adestradores, ao detectar que estou abandonando a sala comunitaria onde facemos os descansos.

			Eu cravo a miña mirada de ámbar na súa e percibo como se tensa. Hai nese xesto máis intensidade da que el pode asumir. Herdei os ollos da miña nai. Era unha muller lince boreal. Por iso eu teño a pel pintada e unha mirada que non é humana ao cen por cen. Obsérvoo tragar saliva e, sen dicir nada, dou media volta e boto a correr.

			Capítulo 2

			Onde rematan os límites do circuíto de adestramento empezan os campos de azafrán. Miles de hectáreas que nesta época do ano se atopan no momento álxido, tinguidas de cor violeta. Alí traballan as azafraneiras. Van de flor en flor, coma as abellas. Teñen apenas quince días para recoller unha a unha á man, antes de que murchen e diminúa a calidade do seus estames. Un traballo duro e mal pagado, pero proporciona algo que aquí é case un privilexio: o acceso a cidadán de grao cinco.

			Hai centos de persoas traballando, pero eu procuro só unha. Fago vibrar os meus beizos e replico un son que aprendín imitando paxaros. Axiña detecto como alguén se levanta e me busca coa mirada desde a distancia. Liliana. Escápame un sorriso. Liliana é unha das poucas persoas que logra que todo isto teña algún sentido.

			Achégase a min coa cesta da colleita, nunca se separa dela, pero hoxe hai algo distinto. Na súa postura corporal, na súa expresión. Está máis seria do habitual:

			—Eses lobos non che deixan descansar nin sequera hoxe? –﻿pregúntame.

			É das poucas persoas que coñezo capaz de sosterme a mirada. Posúe a valentía, ou quizais a ousadía, de quen viviu desde a infancia bordeando a supervivencia.

			Saco do meu macuto os bocadillos que preparei no almorzo. Aparto con coidado as flores para non estragalas, e deixo a comida entre elas, sen mirar ao meu arredor. Sei que debo parecer seguro, coma se o que estou facendo fose lexítimo. Non o é. Se alguén chega a saber isto e me delata, o castigo sería exemplar. O meu pai non perdoa este tipo de accións.

			Levo sacando comida de palacio para darlla a Liliana desde o día que nos coñecemos. Tiñamos sete anos. Atopeina unha noite, ás portas do palacio. Estaba apañando sobras de comida nos caldeiros que os responsables do tratamento de residuos retiran de madrugada. Ningún dos dous debería estar alí. Eu estaba fuxindo de palacio e ela buscando alimento entre o lixo. Entregueille toda a comida que levaba no meu macuto, prometinlle que a súa familia non volvería pasar fame e volvín para o meu cuarto.

			Ese día naceu a nosa amizade e fixémonos todo o inseparables que se poden facer unha azafraneira e o primoxénito dun rei, tendo en conta que é unha relación prohibida.

			Detecto como os seus ollos se humedecen. Non é por recibir comida da miña man, iso é algo que levamos facendo desde sempre. É porque nun día tan importante coma o de hoxe non me esquecín dela. E porque está asustada.

			—Kiran, teño moito medo por ti –﻿confesa, en voz baixa, confirmando o que eu xa sei.

			Liliana non adoita mostrar debilidade, mais hoxe nada é normal. É probable que as nosas vidas talvez estean a piques de mudar.

			Eu aloumíñoa coa mirada e sorrío.

			—Non vai pasarme nada.

			—Como estás tan seguro? Van imprimir o teu nome, meterano nunha urna e un notario sacará unha papeleta, tes tantas posibilidades de ser o escollido coma calquera dos outros primoxénitos do continente. Non es intocable. Vives nun palacio, pero es tan vulnerable coma calquera de nós –﻿engade, movendo a cabeza en dirección ás azafraneiras﻿–﻿. A única diferenza é que ti non pasas fame. Non me entendas mal, non me estou queixando diso.

			—Terías dereito a facelo.

			—Detesto laiarme, xa o sabes. Pero estamos falando doutra cousa.

			Míroa coma se dentro dos seus ollos estivese concentrada unha galaxia enteira. Oxalá poder viaxar aí dentro e esquecer que existe Lunaria. Oxalá puidésemos ser libres.

			—Que vas facer se sae o teu nome no sorteo? –﻿pregúntame, arrincándome de golpe dese pensamento que, no fondo, é un desexo.

			—Como que que vou facer, Liliana?

			—Tes algunha estratexia pensada?

			—De verdade queres que ocupemos os quince minutos que nos quedan antes de que regrese ao adestramento a falar de estratexias? –﻿dígolle, un pouco descolocado﻿–﻿. Non entendo.

			—Fas coma se non ocorrese nada e si que ocorre. En cuestión de días será a Niñada, non falta nada –﻿advírteme.

			Coma se eu non o soubese. Coma se non me levasen preparando desde cativo para isto.

			—Pode ser mañá, pasado, o outro… –﻿mira o chan, como agardando algo﻿–﻿. Pero vai ocorrer. Eses bichos levan preparándose baixo terra dezasete anos. Deben de estar tolos por saír á superficie. Ás veces, cando estou tan preto do solo, colleitando o azafrán, teño a sensación de que os escoito.

			—Eu tamén. Pero as carricantas non teñen a culpa do que nos ocorre, malia que as detestemos. Elas só marcan o ciclo. A culpa é do Tratado, da Fabricante de Invernos, do Capitolio e de homes coma o meu pai, que se dedicaron durante séculos a matar teriántropos, baixo a escusa de que eran bestas. Cando as auténticas bestas eran os humanos.

			Liliana garda silencio, pensando ben o seu argumento:

			—Sei que, se anuncian o teu nome e acabas no Bosque dos Condenados, loitarás pola túa vida ata o final, mesmo é posible que sobrevivas.

			—Sería o primeiro en toda a Historia…

			—Pero tamén sei que é moi probable que, malia que saias con vida dese pesadelo, non nos volvamos ver –﻿engade baixando a voz, obviando o meu comentario irónico﻿–﻿. Por iso quero dicirche algo importante. Grazas por todos estes anos de alimento, amizade e amor, Kiran Lobo. Os tres «A».

			Sinto o impulso tolo de abrazala, respirar a súa pel e fundirme uns segundos con ela, pero non podo facer iso. Non diante de todas as azafraneiras e tan preto do meu irmán e dos adestradores. Iso sería poñela en perigo e é o último que quero. Por iso o único que fago é abrazala coa mirada, se é que iso é posible. E logo pronuncio unha frase que non está á altura do que ela acaba de dicirme:

			—Se non sae o meu nome no sorteo, atopámonos mañá aquí á mesma hora. Coma sempre. Pero, se sae, esta noite vémonos na cabana.

			—Kiran, non estás pensando ben o que dis. Se sae o teu nome non che deixarán saír de palacio.

			Négome a asumir isto.

			—Fuxirei. Non sería a primeira vez.

			A súa mirada dulcifícase. Quizais estea lembrando aquela primeira vez que nos vimos, cando eu tamén soñaba con fuxir de todo isto. Pero atopeina a ela e todo mudou.

			—Sabes que iso que dis non o vas poder cumprir, verdade? –﻿pregúntame.

			—É que non quero despedirme de ti coma se fose a derradeira vez que nos fósemos ver. Non merecemos esa amargura. Coñézote desde os sete anos. Es unha das persoas da miña vida.

			Os seus ollos énchense de bágoas e outra vez quero perderme dentro deles.

			—Pero é que pode suceder –﻿insiste, esforzándose en que sexa realista﻿–﻿. Esta pode ser a derradeira vez.

			—Oxalá non o sexa. Querería aloumiñarte –﻿confésolle﻿–﻿. De agora en diante, fareino así, lembrando as túas propias palabras: alimento, amizade e amor.

			Formo un A maiúsculo cos dedos como despedida. Ela non pode soster as bágoas, que esvaran polas súas meixelas. Lánzolle un bico e regreso ao campo de adestramento voando sobre os meus pés.

			Faltan tres minutos para que remate o tempo de descanso.

			Soños lúcidos

			Unha bruxa cos ollos cubertos por unha película agrisada está manexando cos seus dedos algo que ocorre a máis de mil quilómetros de distancia. Ten ese don.

			A capa que cobre os seus ollos é obra dunha cría da Raíña Araña. Teceu ese veo durante a madrugada en que a bruxa fixo once anos. A Raíña Araña e as súas fillas habitan unha cova nunha península que forma parte das Terras Meridionais. Teñen a facultade de provocar a cegueira física e, a cambio, outorgar algo perigoso: o don da visión absoluta.

			Aquela noite, a nena espertou sumida na escuridade. Non podía ver nada do que había ao seu arredor, pero acababa de abrirse o seu ollo interior. E ese xamais pecha. Acababa de perder a vista e, a cambio, de gañar a condición de bruxa. Desde entón, pode ver coa súa mente e fixar ese ollo máxico no lugar que ela escolla.

			Agora mesmo, a bruxa ten o seu ollo interior enfocando a sala do Capitolio onde vai ter lugar o sorteo dos primoxénitos. Os seus nomes están depositados en papeletas nunha urna que leva adherido o emblema dunha carricanta dourada. Fabricouno un dos sopradores de vidro máis prestixiosos de Lunaria. Nas Terras Boreais tamén hai sopradores de xeo, pero as súas creacións non resistirían a calor seca do Capitolio.

			A bruxa cega aprendeu a manipular obxectos e vontades porque é herdeira da sabedoría dunha estirpe milenaria. En Lunaria, cada rexión outorga a algúns habitantes de cada rexión un don específico: nas Terras Orientais florecen as artes máxicas; nas Boreais fórxanse corpos de resistencia extrema; nos territorios inestables das Austrais habitan os que camiñan no espazo entre-mundos e dialogan cos mortos; e nas Meridionais dominan a sutil e perigosa arte de gobernar as emocións.

			A bruxa ten as mans dentro dunha masa xelatinosa. Aí dentro mestúranse exoesqueletos de carricanta, estames de azafrán, cabelo de home, vísceras, cuspe, herbas que só se dan nos arredores da Lagoa do Pranto Eterno e tres clases de veleno. Mentres retorce os seus dedos, semella estar en transo; é quen de facelos xirar trescentos sesenta graos, coma se os seus cotenos fosen rodas. A bruxa cobrou unha importante suma por isto: está buscando unha papeleta concreta co seu ollo interior. Remexe entre os papeis ata dar con ela. Agora só queda desprazala cos seus dedos entre a xelatina, ata introducila na man do notario. Un chisco máis, só un chisco… Aí está. Que sinxelo.

			—Ti non queres estar aquí –﻿recoñezo esa voz.

			E, inmediatamente, aparece ante min. Vina moitas veces dentro dos meus soños. Entre nós non hai distancia, pero si unha tensión que nos fai aguantar o alento, coma se algo invisible nos sustentase ante unha caída inminente. Cando os seus ollos de Lúa se atopan cos meus de ámbar, muda o sentido de todo. Hai algo inevitable entre nós, que nos empurra máis alá do físico.

			Cada vez que vén, o meu corazón dispárase e todo se desordena. Gustaríame que fose de verdade.

			—Ven –﻿téndeme unha man e eu agárroa porque sempre me rescata dos pesadelos máis escuros.

			Sácame dese burato onde habita a bruxa cega atravesando unha cortiza. Aparecemos nunha paisaxe branca onde todo é calma. A miña mirada pérdese entre quilómetros e quilómetros de neve, mais non sinto frío ningún.

			—Moito mellor aquí, verdade?

			—Grazas por sacarme de alí –﻿murmuro.

			E, coa valentía que confiren os soños, onde podes voar, atravesar paredes ou caer ao baleiro e sobrevivir, engado:

			—Morro por abrazarte.

			—Por que me pides permiso, se non é a primeira vez?

			As súas palabras desencadean imaxes: nós os dous bicándonos entre os abetos da contorna, nadando espidos nunha lagoa, aloumiñándonos con tenrura baixo a neve…

			—Dime o teu nome –﻿pídolle.

			Mais a súa figura empeza a esvaecerse. E, nesta ocasión, nin sequera puiden abrazala.

		

	
		
			[image: Ilustracións en branco e negro de flores estilizadas e pequenas estrelas sobre fondo branco.]

			Capítulo 3

			En todo o reino de Ainruil non existe unha soa persoa que non saiba de memoria o Tratado. Desde os eruditos ata os mendicantes que viven na rúa, debaixo da Ponte dos Sacrificados; ou tamén nos mausoleos dos cemiterios, procurando entre as tumbas un espazo ao que eu considero indecente chamar fogar. Calquera crianza pode recitar as súas cláusulas coa mesma soltura que a táboa de multiplicar. O Tratado é un documento sen alma, asinado hai centos de anos. Para moitos de nós é só un acordo legal doutra época que estamos obrigados a cumprir. Pero para o Capitolio, para o meu pai e o resto dos reis e aristócratas de Lunaria, constitúe a norma suprema.

			A terceira norma do Tratado establece o que vai suceder hoxe: o sorteo dos primoxénitos. Cada dezasete anos as carricantas emerxen en masa da terra, despois de levar todo ese tempo alimentándose das raíces das árbores. Abandonan os seus exoesqueletos e voan na procura dunha parella, un evento cíclico para o que non existe unha resposta científica convincente. Son billóns de insectos agromando ao mesmo tempo. Do chan ascenden ata as árbores, para aparearse e facer a posta de ovos entre as pólas. Despois da eclosión, os insectos caen ao chan, escavan na terra e volven ocultarse ata que pasen outros dezasete anos e comece o ciclo de novo.

			Nos días previos á Niñada, cando a saída das

